Nordjyllands Politi kan mandag fortælle, at den 41-årige kvinde, der blev dræbt fredag i Aalborg, tidligere har været gift med den 52-årige mand, der kort efter drabet blev anholdt og siden sigtet for drabet. Kvinden og manden har to fælles børn på seks og otte år, og børnene var vidne til drabet, hvor den 41-årige kvinde blev skudt i hovedet. Drabet fandt sted tæt ved den 41-årige kvindes bopæl. Den 52-årige mand har adresse i Herning Kommune. Børnene går på Sofiendal Skole i Aalborg, og skolen har mandag valgt at aktivere skolens kriseberedskab. Vil vende hver en sten Den 52-årige mand har erkendt, at han har skudt den 41-årige kvinde i hovedet. Han blev lørdag varetægtsfængslet i sagen efter et lukket grundlovsforhør. Politiet kan ifølge vicepolitiinspektør Frank Olsen ikke bidrage med detaljer fra efterforskningen af hensyn til sagens parter. -	Der er tale om et drab i nære relationer, og det kommer vi til at efterforske massivt i de kommende uger og måneder, så vi kan få vendt hver en sten og klarlægge alle omstændigheder før, under og efter, siger vicepolitiinspektør ved Nordjyllands Politi, Frank Olsen. Kvinden og manden havde forud for drabet skændtes højlydt, og kvinden havde ifølge Ekstra Bladet en overfaldsalarm, som hun nåede at aktivere inden drabet. Se indslag fra lørdag om drabet herunder:

Referat:
Den 41-årige kvinde, der fredag aften blev skudt og dræbt i Aalborg, var skilt fra den 52-årige mand, der har erkendt drabet i et lukket grundlovsforhør.